《寄唐陶山明府》
清代·尤维雄

我生出处逢轗轲，交游落落晨星罗。平生师友劳记忆，屈指独数湘南多。

冢宰刘公能爱士，礼曹谢客吾知己。同官近复得萧郎，恰与唐侯成四美。

唐侯静者意有余，长安数载淹公车。安仁竟作栽花县，文举尝为荐士书。

当时同是诸侯客，楚尾吴头远相隔。邂逅相逢眼更青，蹉跎拙宦头俱白。

九日清歌戏马台，徐州幕府同追陪。君愁车马行堤困，我苦文书满案堆。

去住因缘无定在，鸿泥雪爪随年改。已留明月照吴天，忽送孤云落滇海。

临别多君赠别篇，行厨还顿石湖船。公荣不饮情深矣，中叔羁游意惘然。

一载炎荒营薄禄，此身已饱蛮烟毒。自别江南不可闻，潇潇暮雨吴娘曲。

请急行当返里门，故园松菊怆离魂。衰亲弱弟知无恙，岁晚犹烦一致存。

作者简介：尤维雄，字祖望，长洲人。乾隆己酉拔贡，官蒙自知县。有《二娱小庐诗钞》。